
PËR MIRATIMIN E STATUTIT TË INSPEKTORATIT SHTETËROR TË PUNËS

Në mbështetje të nenit 9 të ligjit nr.7896, datë 13.8.1995 “Për Inspektoratin Shtetëror të Punës”, me propozimin e Ministrisë së Punës dhe Çështjeve Sociale, Këshilli i Ministrave

V E N D O S I:

Miratimin e Statutit të Inspektoratit Shtetëror të Punës (ISHP). 
Ky vendim hyn në fuqi menjëherë.
KRYEMINISTRI 
Fatos Nano

STATUTI I INSPEKTORATIT SHTETËROR TË PUNËS

Hyrje

Inspektorati Shtetëror i Punës, që më poshtë do të quhet ISHP është institucion publik shtetëror. Veprimtaria e tij rregullohet me ligjin nr.7986, datë 13.9.1995 “Për Inspektoratin Shtetëror të Punës” dhe dispozitat e këtij statuti.
ISHP-ja me qendër në Tiranë kryen veprimtarinë e tij, në të gjithë territorin e Republikës së Shqipërisë.

Neni 1 
Veprimtaria e ISHP-së

Në veprimtarinë e tij ISHP-ja ka për detyrë të sigurojë zbatimin e legjislacionit të punës.

Neni 2 
Shpërndarja administrative e ISHP- së

Numri i inspektorëve të ISHP-së është 130 vetë, i shpërndarë në të gjithë territorin e Republikës së Shqipërisë, në përputhje me pikën a të nenit 9 të ligjit nr.7986, datë 13.9.1995 “Për Inspektoratin Shtetëror të Punës”.

Neni 3 
Organizimi dhe drejtimi

Drejtimi i veprimtarisë së ISHP-së kryhet nga inspektori i përgjithshëm. Drejtoria qendrore kryen veprimtari tekniko-administrative, ndërsa shërbimet realizohen nëpërmjet zyrave në nivel prefekture dhe lokale.
Strukturat në nivel prefekture dhe lokale janë pjesë e administratës së ISHP-së.

Neni 4 
Inspektori i përgjithshëm

Inspektori i përgjithshëm emërohet nga ministri dhe miratohet nga Këshilli i Ministrave. Ai përfaqëson ISHP-në dhe drejton veprimtarinë e tij. Inspektori i përgjithshëm ka detyrë të propozojë: 
a) drejtimet e përgjithshme dhe metodikën e kontrollit të ISHP-së;
b) 	rregulloren e brendshme të funksionimit administrativ të ISHP-së;
c) 	strukturën dhe numrin e punonjësve të ISHP-së;
d) 	emërimin e inspektorëve të punës në nivel qendror, prefekture dhe lokal;
e)	 temat për formimin e vazhdueshëm dhe special profesional të inspektorëve/kontrollorëve të punës në bashkëpunim me Institutin e Punës.
Inspektori i përgjithshëm ka për detyrë t’i paraqesë raportin vjetor të vitit paraardhës ministrit, brenda 3 muajve dhe Kuvendit Popullor brenda 6 muajve.

Neni 5
Këshilli konsultativ

1. Për rritjen e efikasitetit të ISHP-së, Ministri i Punës dhe Çështjeve Sociale miraton këshillin konsultativ, i cili përbëhet nga 14 anëtarë, të cilët përfaqësojnë subjektet si më poshtë:
1. 	Inspektoratin sanitar shtetëror.
2.	 Inspektoratin e sigurimit teknik.
3. 	Inspektoratin e pajisjeve në presion.
4.	 Inspektoratin e sigurimit teknik, pajisjeve dhe instalimeve elektrike.
5. 	Inspektoratin e mbrojtjes nga zjarri.
6.	 Inspektoratin rrugor.
7.	 Dhomën e tregtisë dhe industrisë.
8.	 Institutin e sigurimeve shoqërore.
9.	 Komitetin e mbrojtjes së mjedisit.
10.	 Policinë e ndërtimit.
11.	 Organizatat punëmarrëse (dy përfaqësues nga organizatat më të përfaqësuara).
12.	 Organizatat e punëdhënësve (dy përfaqësues nga organizatat më të përfaqësuara).
2. Anëtarët emërohen për 1 vit me propozim të institucioneve dhe organizatave përkatëse. 
Përfundimi i anëtarësisë në këshillin konsultativ:
a) 	kur anëtari jep dorëheqjen;
b)	 në rast vdekjeje;
c)	 për paaftësi;
d) 	kur veprimet e tyre bien në kundërshtim me ligjin.
Në rastet e largimit të anëtarëve të këshillit, për rastet e lartpërmendura dhe ndonjë arsye tjetër të përligjur, institucionet përkatëse bëjnë propozimin për zëvendësimin e tyre menjëherë.

Neni 6 
Drejtimi dhe mbledhja e këshillit konsultativ

Këshilli konsultativ drejtohet nga inspektori i përgjithshëm dhe mblidhet prej tij jo më pak se tri herë në vit, kundrejt një shpërblimi të përcaktuar nga Ministria e Punës dhe Çështjeve Sociale.

Neni 7 
Detyrat e këshillit konsultativ

a)	 Të diskutojë të gjitha çështjet që lidhen me kushtet, shëndetin dhe sigurinë në punë.
b)	 Të vlerësojë nivelin e zbatimit të legjislacionit të punës, për mbrojtjen e punëmarrësit dhe punëdhënësit, si dhe kushtet e punës dhe shëndetit në mjediset e punës.
c)	 Të nxisë bashkëpunimin efektiv ndërmjet inspektorateve dhe institucioneve të tjera.
d)	 T’i raportojë për veprimtaritë e tij një herë në vit Ministrit të Punës dhe Çështjeve Sociale.




Neni 8
Marrja në punë

Kandidatët për inspektor pune zgjidhen me konkurs. Çdo vend pune do të publikohet. 
Kushtet për të marrë pjesë në konkurrim janë:
a) 	të ketë diplomën e shkollës së lartë, me prioritet në specialitetet inxhinierike, drejtësi, ekonomik;
b) 	të ketë jo më pak se 5 vjet eksperiencë pune;
c) 	të jenë të moshës nën 40 vjeç;
d)	 për çdo vend pune të konkurrojnë jo më pak se 3 kandidatura;
e)	 personeli ndihmës do t’i provojë aftësitë e tij në bazë të dispozitave të kodit të punës. 
Inspektori i përgjithshëm krijon dhe drejton komisionin e konkurrimit.

Neni 9
Barazia

Në përzgjedhjen e personelit të Inspektoratit të Punës, respektohet barazia në konkurrim e burrave dhe grave.

Neni 10 
Marrja e titullit inspektor i ISHP-së

Kandidati, i cili fiton konkursin për një vend pune do të punojë 6 muaj si ndihmës inspektor (kontrollor) dhe pas kësaj për të vërtetuar aftësitë e tij do t'i nënshtrohet testimit për të marrë titullin inspektor pune. Testimi bëhet nga komisioni i konkurrimit. Nëse ndihmës inspektori nuk e provon aftësinë e tij do të vazhdojë edhe tre muaj të tjerë si ndihmës, pas së cilës humbet të drejtën për t’u emëruar si inspektor pune.

Neni 11 
Pavarësia e inspektorëve

Inspektorët dhe kontrollorët e Inspektoratit Shtetëror të Punës, për shkak të statutit të tyre gëzojnë mbrojtje të veçantë ligjore. Ata nuk mund të jenë subjekt i largimit nga puna për shkak të ndryshimeve politike.

Neni 12 
Masat disiplinore

Për inspektorët, të cilët shkelin dispozitat e ligjit dhe të këtij statuti në lidhje me Inspektoratin e Punës, kur veprimet e tyre nuk përbëjnë vepër penale, merren këto masa disiplinore nga inspektori i përgjithshëm:
a) 	Vërejtje.
b)	 Vërejtje me paralajmërim.
c) 	Pezullimi i përkohshëm me afat deri në 1 muaj.
d) 	I propozon ministrit për shkarkim nga detyra.
Kundër vendimit të inspektoratit të përgjithshëm mund të bëhet ankim brenda 5 ditëve te Ministri i Punës dhe Çështjeve Sociale.

Neni 13 
Kualifikimi i vazhdueshëm

Në veprimtaritë e tyre, inspektorët e punës krahas inspektimeve do t’i nënshtrohen një formimi periodik, sipas programeve të miratuara nga inspektori i përgjithshëm.

Neni 14 
Dispozitat e fundit

Ky statut hyn në fuqi me miratimin e tij nga Këshilli i Ministrave.

